Susie Jessen (DD), 2023-12-14:
Jeg vil gerne starte med at sige tak for den gode debat, som vi har haft her i dag, og tak for de mange gode input og kommentarer, der er kommet i løbet af debatten, og også en særlig tak til Dansk Folkeparti og Nye Borgerlige for at bakke op om det her vigtige beslutningsforslag.
Jeg har hørt utrolig mange partier her i dag sige, at man bakker op om intentionen i forslaget, og det kan man jo sige er et lys for enden af tunnellen.
For jeg ved, at det er helt ekstremt vigtigt, at vi får en bedre fordeling af vores statslige arbejdspladser ude i det ganske danske land.
Det her med, at der er 10.000 statslige arbejdspladser, der er blevet oprettet i København siden 2015, uden at der er nogen, der har løftet så meget som et øjenbryn over det, viser jo faktisk bare, hvor skævt det lige nu er i forhold til fordelingen af statslige arbejdspladser i vores land. Jeg har noteret nogle af de ting, som jeg har hørt i løbet af debatten.
Ministeren nævnte faktisk også en masse gode ting om landdistriktspolitik generelt, som jeg også gerne vil takke for, men der er også det med, at man deler ambitionen, men at man ikke vil være med til at undersøge, hvordan det kommer i gang, altså at man ikke vil være med til at sætte de her penge af i forhold til at undersøge, hvordan man kommer i gang.
For os at se er det her jo en vej derhen, altså at man laver en forundersøgelse af, hvordan man kommer i gang med at få udflyttet de statslige arbejdspladser, hvilke statslige arbejdspladser det giver mening at udflytte, og at man i forbindelse med det selvfølgelig også får kigget på erfaringerne fra tidligere, og hvad man så derfra kan drage nytte af
Jeg hørte også Socialdemokratiet sige, at man vil have gennemtænkte tiltag, og det er jo præcis også det, som vi med det her beslutningsforslag lægger op til, altså netop nogle gennemtænkte tiltag i forhold til at få udflyttet statslige arbejdspladser.
Så det forstod jeg heller ikke helt.
Konservative sagde, at det i deres øjne som udgangspunkt ikke gav mening at udflytte statslige arbejdspladser, og Liberal Alliance vil vist helt generelt ikke have statslige arbejdspladser.
Sådan lød det lidt, men der er vi jo så også langt hen ad vejen uenige.
Enhedslisten kom ind på, at den her centraliseringsproces jo efterhånden er blevet en naturlov, og det er fuldstændig rigtigt.
Det ligger jo som en integreret del i meget af vores samfund, og det er jo også det, som er det grundlæggende problem.
Derfor er jeg faktisk også glad for, at vi lige om lidt skal behandle et beslutningsforslag, der tager hensyn til netop det i lovgivningsprocessen, og som jeg også håber der bliver bakket op om.
Jeg hører også helt generelt og især fra regeringen, at der allerede er initiativer i gang, og at man derfor ikke vil gå i gang med det her, altså at man har skrevet ind i regeringsgrundlaget, at de nyoprettede statslige arbejdspladser som udgangspunkt skal lægges uden for de større byer.
Men jeg synes bare, at der, når man kigger på, hvor mange statslige arbejdspladser der lige nu ligger i Københavnsområdet, så er behov for, at vi tager fat i det her.
For der er en helt vildt stor skævhed i fordelingen af statslige arbejdspladser i vores land.
»Bedre Balance I« og »Bedre Balance II« kan jeg huske skabte en del palaver herinde i Københavnsområdet og især i mange af københavneraviserne, hvor man jo tog fat i nogle af de her områder, hvor det måske ikke fungerede så godt.
Jeg er uenig i, at det ikke har været en succes at udflytte statslige arbejdspladser.
Jeg kan se, hvordan Udlændingestyrelsen nede i mit eget område, i Næstved, har bidraget rigtig meget til det område, og der er jo netop også det her med, at man placerer de her statslige arbejdspladser i de lidt mindre byer, altså i de byer, som ligger ude i vores land, og at der så er nogle fra oplandet, der søger ind til de statslige arbejdspladser, og det skaber en rigtig god dynamik.
Vi har set, at de store lastbilafgifter har været meget skævvridende i forhold til vores land.
Sønderjylland bliver hårdt ramt af lastbilafgifterne, og København bliver modsat ikke særlig hårdt ramt af det.
Der er også CO 2 -afgifter på vej i vores landbrug, som jeg er ekstremt bekymret for kommer til at betyde, at der i vores landdistrikter er arbejdspladser, der ryger ind til storbyen.
Samtidig med det er der jo altså også de her store energiparker med solceller og vindmøller i vores land, som måske ikke ligefrem opfordrer til, at man har lyst til at bo derude, og der er jo også udfordringer med bosætningen, altså at man, hvis man f.eks. ikke har lyst til at bo omgivet af solceller og vindmøller, så ikke kan få omplaceret sin bolig, og det er også et kæmpestort problem.
Så alt imens der er al den her politik, der i mine øjne er landdistriktsskadelig, så synes jeg, det er vigtigt, at vi får skabt noget god lovgivning, og det her beslutningsforslag er vitterlig et godt skridt på vejen til at skabe flere arbejdspladser uden for de større byer.
Enhver må jo bare kunne se urimeligheden i, at der siden 2015 er blevet oprettet 10.000 statslige arbejdspladser i hovedstaden – 10.000 statslige arbejdspladser.